\*Az állam sokféle irányító tevékenységet végez. Amikor a

pénzügyminiszter bejelentést tesz adókról, beterjeszti az éves

költségvetést, vagy a nemzeti bank elnöke közzéteszi a bank

döntéshozó testületének határozatát a jegybanki kamatok

változásairól, tudhatjuk, hogy gazdaságpolitikus szólt, jelentős

gazdaságpolitikai ügyről. Állami döntések ezek, melyek az

országban sokak életét érintik közvetlenül, közvetve pedig

lényegében mindenkiét. Az adók, illetékek, árfolyamok, kamatok

valamennyi gazdasági szereplő működésére kihatnak. Az állam

azonban sok más egyéb módon is beavatkozik a gazdaság és a

társadalom életébe. A hatóságok rendelkeznek a boltok ünnepek

alatti nyitva tartásáról, megállapítják a lakossági gázárakat, a

törvényes minimálbért, szabályokat alkotnak a vállalkozások

költségeinek számviteli elszámolásáról, építési engedélyt adnak

ki vagy vonnak vissza. Engedélyezik vagy megtiltják két cég

összeolvadását. Nem minden hatósági ügy tekinthető

gazdaságpolitikai jellegűnek. Számos olyan napi döntést hoz az

állam valamelyik intézménye, amely fontos ugyan az érintettre

nézve, de nyilvánvalóan nem országos jelentőségű. Meg kell ezért

különböztetni az állam szokásos igazgatási, szabályozási

feladatait a gazdaságpolitikai teendőktől. Az alábbiakban

áttekintjük az üzleti élet szempontjából fontos állami

befolyásoló eszközöket, a gazdasági szereplőket érintő állami

gazdaságpolitika lényeges területeit. Kiindulásként azt

gondoljuk végig, hogy mi is értendő a gazdaságpolitika kifejezés

alatt. Több értelmezés létezik, és mindegyik valamely fontos

vonatkozást emel ki. A gazdaságpolitika fogalmához elsősorban az

állam makrogazdasági irányító tevékenysége kapcsolódik: a

költségvetési politika, a monetáris politika, a verseny- és

struktúrapolitika alakítása. A gazdaságpolitikának emellett van

egy másik értelmezése, amely ezt a fogalmat a piacokra,

gazdasági szereplőkre irányuló kormányzati döntési eljárásokra

alkalmazza. Abban is van igazság, amit a laikusok többsége

gondol a szó hallatán: politika a gazdaságban. E sokféle

értelmezést az teszi indokolttá, hogy a modern gazdaságban az

állam valóban igen sokféle módon kapcsolódik az üzleti élethez,

a gazdaság szereplőihez. Ezért célszerű röviden áttekinteni,

hogy milyen feladatok, funkciók jellemzik a mai kor államát. Az

állam makrogazdasági szabályozó feladatot lát el. Ilyen

makrogazdasági jelentőségű ügy az állami költségvetési törvény

megalkotása vagy egy jegybanki kamatemelési döntés. A modern

piacgazdaságban az üzleti tevékenységek zömét a magánszektor

végzi, az állami szabályozás pedig döntően a pénzügyi politikán

keresztül érvényesül. Amerikai közgazdászok munkásságát követően

fél évszázada alakult ki az a közgazdasági irányzat, amely a

piacgazdaság viszonyai között a költségvetési és jegybanki

eszközök tudatos felhasználását tartja az állami

gazdaságpolitika legfőbb területének. Számos nyugat-európai

országban az államok komoly területfejlesztési programokba is

kezdtek, máshol a vezető iparágak megerősítésére irányultak

gazdaságpolitikai kezdeményezések. Tehát a makrogazdasági szintű

irányító tevékenység sokkal tágabb lehet, mint az állampénzügyek

világa. A legtöbb ország gyakorlatában az állam sok szervezete

révén közvetlenül is jelen van a gazdasági életben. A

gazdaságpolitikai döntési rendszerbe a makrogazdasági ügyek

mellett beletartozik a kormányzat szabályozó szerepvállalása is.

A gazdaság működési szabályainak meghatározásával az állam a

társadalmi rend, a jogrend, a közösségi működés fenntartását

vagy megerősítését szolgálja. Gyakran nem is kormányzati

intézmény végez szabályozói munkát, hanem a kormánytól független

jegybank, bíróság, versenyhivatal. Sőt a szabályozás

letéteményese lehet szakmai önszabályozó testület vagy

szerveződés (gazdasági kamara, szakmai szövetség). Ezért ezeket

a szabályozó testületeket, hatóságokat is figyelembe kell

vennünk a gazdaságpolitikai folyamat leírásában, hiszen

működésük járhat gazdaságpolitikai jellegű hatásokkal,

nemzetgazdasági következményekkel. Az európai kontinensen nagy

különbségek mutatkoznak a tekintetben, hogy mennyire aktív az

állam közvetlen gazdasági szereplőként. Nagyok a nemzetek

közötti eltérések az állami szektor terjedelmét tekintve is.

Minden elköltött költségvetési euró (dollár, forint) valakinek a

bevétele lesz, így a központi kormányzat és egyéb állami szervek

maguk közbeszerzéseivel, szolgáltató és termelő tevékenységeivel

közvetlenül kihatnak az üzleti konjunktúrára. Az állam

költekezése a gazdaságban igazodást, alkalmazkodást hív életre.

Ezért kell az állammal kiemelt súlyú gazdasági szereplőként

számolnunk a már említett makrogazdasági és szabályozó szerepen

túlmenően is. Az európai gazdaságok mindegyike tulajdonképpen

vegyes gazdaság, hiszen tulajdonszerkezetét tekintve több

szektorból áll. A többségben levő magántulajdonú szektor mellett

mindenhol jelentős állami (kormányzati, tartományi,

önkormányzati) tulajdonú szektor is található, valamint léteznek

non-profit intézmények is. Ezeknek a szektoroknak különféle a

működési logikája. A magántulajdont elsődlegesen a nyereségre

való törekvés motiválja, míg az állami tulajdonú vállalat

sokféle más szempontra is tekintettel lehet. Az állami bank,

közüzem, iparvállalat felhasználható bizonyos gazdaságpolitikai

célok (foglalkoztatás növelése, árak féken tartása, területi

aránytalanságok mérséklése stb.) elérésére. Előfordul viszont,

hogy ezt a vállalat nyereségessége sínyli meg. Sok függ e téren

is a gazdasági felfogástól: a magángazdasági elveket valló

kormány a köztulajdonú cégeket elsősorban vállalkozásnak

tekinti, és tartózkodik az üzleti döntésekbe való beleszólástól.

Az aktív állami felfogást valló kormányzat élhet az állami cégek

konjunktúra-politikai eszközként való alkalmazásával. A politika

nyilvánvalóan beleértendő a gazdaságpolitika fogalmába: az

adókról vagy az állami kiadások ügyeiről a nyilvánosság előtt

vitatkoznak a pártok, a költségvetést és az adókat törvény

mondja ki. A nagy gazdaságpolitikai ügyek a politika világában

dőlnek el. De miért is kell egyáltalán a pártoknak, a politikai

szereplőknek hatással lenniük a gazdasági életre? Nem az lenne

inkább az ésszerű, hogy a gazdaság a maga szabályai szerint,

autonóm módon működhetne, és a politika kívül maradna az üzleti

életen? Ezekről a kérdésekről sokféle nézet él a világban.

Országonként eltér a közfelfogás arról, hogy a gazdasági

ügyekben mit várnak el az államtól. Van, ahol ritkább, máshol

viszont igen gyakori a kormány beavatkozása a gazdasági élet

napi menetébe. Az egyik szélsőség az, ha a politikai hatalom

rendszeresen, közvetlenül és részletesen beleszól a gazdasági

felek közötti ügyekbe, s az államhatalom nem ismeri el a

gazdasági élet autonómiáját. Az ilyen gazdaságpolitikai felfogás

nem hagy teret a magángazdaságnak, a jogilag egyenlő állású

felek közötti szabad megállapodásoknak és szerződéseknek.

Háborús viszonyok és sajátos történelmi körülmények között

számos példát produkált a gazdaságtörténelem az állam által

irányított gazdasági életre. Hazánk történelméből is ismeretes a

több évtizedes tervgazdasági korszak az államosításoktól a

politikai rendszerváltozásig. Ahol a gazdasági életet az állam

(állampárt) szervezi, csorbul a magánkezdeményezés, visszaszorul

a piac, gyakran a feketegazdaságba húzódik. A kiterjedt állami

beavatkozás gyakorlata ellentmond a demokrácia elveinek. Vannak

azonban hívei egy másik végletnek is, mely szerint a gazdasági

ügyekbe csak a gazdasági szereplőknek szabad beleszólniuk, az

államnak nem. Mi tehát a gazdaságpolitika? Mindezek alapján már

körvonalazódik a gazdaságpolitika szó jelentése. Az állam a

rendelkezésre álló eszköztár alkalmazásával befolyással van a

gazdaság egyensúlyi viszonyaira (folyó fizetési mérlegére,

államháztartási egyenlegére), az árszint alakulására, a

foglalkoztatás mértékére és szerkezetére, a nemzetgazdasági

keresletre és számos egyéb makrogazdasági változóra. Az állam az

üzleti életet és a társadalom mindennapjait befolyásoló

szabályozókon keresztül is hat, sőt a kormányzati szektor

jelenléte miatt eleve számolnunk kell az állam megrendelői,

termelői és tulajdonosi mivoltával. A gazdaságpolitikai döntés

politikai természetű: a döntéshozók a politikai és jogi rendszer

formái szerint működtetik a kormányzat befolyásoló és szabályozó

eszközeit az elfogadott politikai céloknak megfelelően. Mindezek

értelmében tehát a gazdaságpolitika az állam (a kormány és a nem

kormányzati szabályozó szervezetek) gazdaságot és társadalmat

szabályozó, irányító vagy befolyásoló célirányos tevékenysége,

amelynek keretében a politikai értékeket és érdekeket a

pénzügypolitika, a versenypolitika, regionális politika és sok

egyéb állami szakpolitika alkalmazása szolgálja. A

gazdaságpolitika ötvözi a gazdaságtan, a politikusi készségek, a

kormányzati gyakorlat és a "döntés művészete" elemeit. Az

egymást váltó kormányok rendszerint eltérő felfogás, ideológia

szerint kormányoznak. A választások során hatalomra kerülő

politikai erők sokszor éppen az addig követett gazdaságpolitikai

gyakorlat felülvizsgálatával kezdik kormányzati munkájukat,

hivatkozva a választók nagyobb felétől kapott demokratikus

felhatalmazásra. Nincs két teljesen azonos gazdaságpolitika a

világban, nem létezik egyetlen optimális (minden helyzetre

alkalmas és minden körülmény között megfelelő) gazdaságpolitikai

válasz. A gazdaság- és politikaelmélet ad bizonyos

iránymutatást, de a modellek alapján csak általános

következtetés vonható le. A gazdasági döntéshozó intézmények

(központi bankok, minisztériumok) figyelik egymás gyakorlatát,

tanulnak is egymástól, ám végül mindig a felelős kormány

határozza meg a rendelkezésre álló anyagi erővel, jogi és

politikai hatalom alkalmazásával a céljait szolgáló

gazdaságpolitikai irányt. A kormányzati működés mértékét,

jellegét az általános jogi és intézményi kereteken belül

befolyásolja a kormány mögött álló társadalmi erők, pártok

értékrendje. A gazdaságpolitikai intézkedést megelőzheti

társadalmi érdekegyeztetés, esetenként a kormány önállóan dönt.

Döntési lehetőségeit behatárolja, hogy a megelőző kormányok

milyen elkötelezettségeket vállaltak, a nemzetközi szerződések,

a nemzetközi és integrációs szervezeteken belüli szabályok,

elvárások mit igényelnek. A meghozott és kihirdetett döntésben

gyakran keveredik egyfelől a kormányzat saját szándéka, másfelől

a kormányon kívüli hazai és külföldi befolyásoló tényezők

hatása. Az intézkedések szándékolt hatása mellett felléphetnek

nem szándékolt következmények is. A szándékolt hatások sem

egyformán érintik a társadalom és a gazdaság tagjait, mint ahogy

a nem kívánt, kellemetlen hatások is időben és társadalmi

rétegenként, földrajzi régiónként igen eltérően jelentkezhetnek.

A kormány az előnyök és hátrányok mérlegelését követően választ

a kormányzati szakapparátus által generált megoldási lehetőségek

között. A kormányzati mérlegelés szempontjai eltérhetnek attól,

ahogy más érdekű csoportok, intézmények vagy független elemzők

tekintenek a pozitívumokra és a negatív hatásokra. A kormányzati

gazdaságpolitikai döntés nyugodhat közgazdasági modellen és

szociológiai, politológiai hatástanulmányon, ám a tényleges

intézkedésekre a politikai (hatalmi) erőviszonyok, akár taktikai

megfontolások is hatnak. A sikeres gazdaságpolitika

nyilvánvalóan támaszkodik gazdaságtudományi alapokra, de

megtalálható benne a döntés művészetének eleme is. Összefoglalva

kijelenthetjük, hogy a mai modern (európai) állam kormányzata a

nemzeti jövedelem nagy hányadát centralizálja és osztja el újra,

emellett - országonként igen eltérő mértékben - állami tulajdonú

vállalkozásokat is működtet. Az államszervezet tehát pénzügyi,

szabályozó, munkaadói, tulajdonosi döntések tömegével hat az

üzleti életre, a konjunktúrára. Ezen döntések túlnyomó része

azonban nem tekinthető gazdaságpolitikai jellegűnek. A

gazdaságpolitika kifejezést azokra a nagy jelentőségű döntésekre

alkalmazzuk, amelyek közvetve (például az adók, a költségvetés,

a kamatok, az árszint révén), vagy közvetlen hatósági

intézkedésekkel jelentősen befolyásolják az egyének,

vállalkozások ügyleteit. Szűkebb értelemben a makrogazdasági

döntések számítanak gazdaságpolitikai jellegűnek, de főleg a

kiterjedt állami szektorral jellemezhető országokban a

kormányzat a maga szabályozó és gazdálkodó tevékenységével is

kifejt gazdaságpolitikai hatást. Demokratikus államrendben a

választóktól kapott legitim felhatalmazás alapján dönt a

kormány, elvileg a közjó, a közérdek szempontjai szerint. A

tényleges döntéshozatalt természetesen formálják az illető

ország szokásai, a hatalmat gyakorlók pártpolitikai és személyes

érdekei, a fennálló erőviszonyok, az érdekképviseleti szervek, a

közvélemény-formálók ráhatásai, a vezető gazdaságpolitikusok

személyes adottságai. Nincsen ezért teljesen azonos

gazdaságpolitika hasonló külső feltételek esetén sem, eltérő a

döntéshozatal rendje és stílusa a különféle országokban.

Ugyanakkor a mind erősebb nemzetközivé válás körülményei között

bizonyos megoldások, elfogadott szokások, sőt irányzatok

megfigyelhetők a gazdaságpolitika terén is, különösen olyan

ügyekben, amelyekre nemzetközi konvenciók, szerződések

érvényesek. Az állam gazdálkodási tevékenysége kapcsán szólni

kell a piac működési zavarairól és kudarcairól is. A közszektor

kiterjedése, szerkezete nagymértékben függ a nemzeti

hagyományoktól és történelmi előzményektől, de az állam

gazdasági beavatkozásának bizonyos általános okai minden

piacgazdaságban megfigyelhetők. A piaci szereplők közötti

tranzakciók során ugyanis felléphetnek jellemző hibák, melyek a

piaci kudarcok elnevezés alatt szerepelnek a közgazdasági

szakirodalomban. Ha egy piacon monopolhelyzet alakul ki, az

adott piac elveszti versenyző jellegét, amelytől a költségek

megfékezését, a fogyasztóik kedvének keresését, a műszaki

haladást várni lehetne. Ilyenkor indokolt az állami beavatkozás.

Csakúgy, mint az úgynevezett közjavak előállítása kapcsán: a

nyereségelvű piaci szereplőktől egyszerűen nem lehet elvárni,

hogy kellő mértékben állítsanak elő olyan jószágokat, amelyekre

igényt támaszt a társadalom, de amelyek esetében a

felhasználóval nem lehet vagy nem érdemes megfizettetni a

költségeket, így viszont nem lenne üzleti alapon kínálat. A

gazdasági életben gyakori, hogy az üzleti tranzakcióban érintett

két felen (a vevőn és az eladón) kívül harmadik feleknél is

fellép akár káros, akár előnyös külső hatás. Az előzőek

mérsékléséhez és az utóbbiak megerősítéséhez ismét csak szükség

van állami szabályozásra. Az állami beavatkozásra okot adhat az

is, hogy a piaci működés olyan szélsőséges jövedelemelosztáshoz

vezethet, amely társadalmi okok miatt nem fogadható el, és amely

korrekciót igényel. Külön érdemes kitérni a közjavak ügyére. A

közvilágítás, a közút vagy a tudományos alapkutatások eredménye

sokak hasznára van, és azzal, hogy egyvalaki igénybe veszi az

adott jószágot, megfér az, hogy más is használja. Ez azonban

csak egy pontig igaz: az autóúton a forgalomnak egy bizonyos

fokáig az én haladásomat nem zavarja az, hogy mások is élni

kívánnak ezzel a közjószággal, de a forgalom elérhet egy olyan

fokot, amikor az út gyakorlatilag már senki számára nem nyújt

elfogadható szolgáltatást. A javak túlzott kihasználásának

elkerülésére megoldás lehet az, ha a potenciális felhasználók

körében használati díj bevezetésével állapítják meg azt, hogy ki

mekkora hasznosságot fűz a szolgáltatáshoz, vagyis hajlandó-e és

képes-e fizetni. Kérdés viszont, hogy az igénybevételből ki

lehet-e zárni a felhasználókat nem-fizetés esetén. Néha jogi

vagy etikai indokok szólnak a kizárás ellen: a jogrend és az

ország békéjének fenntartása olyan állami "szolgáltatás", amely

mindenkinek állampolgári jogon jár. Valaki ugyan kijelentheti,

hogy őt pedig ne védje meg a honvédség, viszont az nem oldható

meg, hogy a békét csak a többi polgártárs számára őrizzék meg. A

béke és jogrend fenntartásainak költségeit ezért az állam az

adókból fogja begyűjteni, kötelezve az állampolgárokat az

adófizetésre, ezzel előzve meg a "potyautas-jelenséget". Más

esetekben gazdaságossági kérdés, hogy érdemes-e a fogyasztók egy

részét kizárni. Túlzsúfolt utak esetében be lehet vezetni a

használati díjat, ami távol tartja ugyan mindazokat, akik nem

tudják vagy nem akarják azt leróni, de megeshet, hogy a

díjszedés költségei túl sokat elvisznek a bevételekből. Számolni

kell a külső hatásokkal is: a forgalom túlságosan lelassul, vagy

az autóáradat áthelyeződik az ingyenes, ám veszélyesebb utakra.